Putin di Gotara Roja Serfirazîyê de Welatên Rojavayî Tawanbar Kir
Putin îda dike helwesta Rojava ji Moskowê re ti çareyeke din ya ji destpêkirina çalakîya li Ukrayna, nehişt. 
Serokê Rûsya Vladimir Putin îro Duşemê welatên Rojavayî bo êrîşa xwe ya ser Ukrayna tawanbar kir. Wî got ku Rûsya wekî bersîvdana tehdîdeke ku li tenişta sînorên wê çêbûye, tev digere jiber ku ew helwest nayê pejiradin. Putin di merasîmeke leşkerî ya bo bîranîna têkçûna Almanya Nazî di Şerê Cîhanê yê Duyê de, rexne li welatên Rojavayî kir ku wan guh nedane daxwazên Rûsya yên bo garantîyên ewlehîyê û berdana nêrîna berfirehkirina NATO'yê. Wî îdia kir ku helwesta welatên Rojavayî ji Moskowê re xencî destpêkirina çalakîya li Ukrayna ti çareyeke din nehişt. Karbidestên Amerîkî û NATO gelek caran bi karbidestên Rûsî re hevdîtin kirin lê hin daxwazên Rûsya red kirin, wek Ukrayna ku soz bide wê ti carî beşdarî NATO'yê nebe. Rêberê Rûsî di axaftina xwe de anî ziman ku welatên NATO'yê nexwestin guh bidin Rûsya, dihat wateya ku planên wan yên bi tevahî cûda hebûn û wan ev yek dît. "Eşkere bû, amadekarîyên bo operasyoneke din ya cezakirinê li Donbasê, dagirkirina axên me yên dîrokî, tevî Qirimê, dihatin kirin," Putin got. Wî herwiha şerê Artêşa Sor ya Sovyetê dijî hêzên Nazîyan û tevgera hêzên artêşa Rûsî ya li Ukrayna, wek hevseng destnîşan kir û wî got ku xeterî zêde dibû. "Rûsya bi awayekî pêşîlêgir êrîşeke paşve kişand, wek biryara mecbûrî lê bi biwext û rast ya welatekî serwer, bi hêz û serbixwe," Putin got. Putin dagirkirina Ukrayna wek operasyoneke bo rizgarkirina Ukrayna ji Nazî yan bi nav kir; lê Ukrayna û hevalbendên wê yên Rojavayî dibêjin ku Putin şerekî nerewa û bêsedem dimeşîne. Rêberê Rûsî bi berwemamî îda kir ku hêzên Rûsî li Ukrayna bo ewlehîya wî welatî têdikoşin û wîn dîyar kir ku hin leşkerên ku beşdarî wê merasîmê bûne, berê li Ukrayna şer kirine. Lê, piştî gotara serokê Rûsya Vladamir Putin wek bersîv gelek bertek hatin dîyar kirin: Şêwirmendê payebilind yê seroktî ya Ukrayna Mykhailo Podolyak: "Welatên NATO'yê plan nedkirin ku êrîşê Rûsya bikin. Ukrayna plana êrîşa ser Kirimê nedikir. Hêzên Rûsî dimirin lê, ne bo berevanîya welatê xwe, jiber hewla dagirkirina welatekî din." Wezîrê Berevanîyê yê Brîtanya Ben Wallace: "Ti Roja Serfirazîyê tuneye, lê tenê bêrûmetî û bêguman têkçûnîya li Ukrayna heye. Divê ew (Putin) bizane ka çawa di dem dirêjîyê wî bi tevahî winda kiriye. Rûsya ne ya ku wek berê bû, ye." Kira Yarmysh, berdevika sirgûnkirî ya rêberê opozîsyonê yê girtî Aleksî Navalny: "Ez bawer nakim ku alîgirê Putin yê herî dilsoz jî bawer bike ku ev wêne û gotar serfirazîyê ye."